CELEX: 62017TN0799
Language: sk
Date: 2017-12-11 00:00:00
Title: Vec T-799/17: Žaloba podaná 11. decembra 2017 – Scania a i./Európska komisia

5.2.2018   
            
            
               SK
            
            
               Úradný vestník Európskej únie
            
            
               C 42/40
            
         Žaloba podaná 11. decembra 2017 – Scania a i./Európska komisia
   (Vec T-799/17)
   (2018/C 042/56)
   Jazyk konania: angličtina
   
      Účastníci konania
   
   
      Žalobkyne: Scania AB (Södertälje, Švédsko), Scania CV AB (Södertälje) a Scania Deutschland GmbH (Koblenz, Nemecko) (v zastúpení: D. Arts, F. Miotto, C. Pommiès, K. Schillemans, C. Langenius, L. Ulrichs a P. Hammarskiöld, advokáti)
   
      Žalovaná: Európska komisia
   
      Návrhy
   
   Žalobkyne navrhujú, aby Všeobecný súd:
   
               —
            
            
               prijal opatrenia na zabezpečenie priebehu konania podľa článku 88 ods. 1 a článku 89 ods. 3 písm. d) rokovacieho poriadku, ktorými Komisiu vyzve na predloženie písomných vyjadrení DAF a Iveco k oznámeniu námietok,
            
         
               —
            
            
               zrušil rozhodnutie Európskej komisie z 27. septembra 2017 týkajúce sa konania podľa článku 101 Zmluvy o fungovaní Európskej únie a článku 53 Dohody o EHP (AT.39824 – Nákladné vozidlá) (ďalej len „napadnuté rozhodnutie“),
            
         
               —
            
            
               alternatívne čiastočne zrušil napadnuté rozhodnutie a znížil pokutu uloženú žalobkyniam podľa článku 261 ZFEÚ a článku 31 nariadenia č. 1/2003,
            
         
               —
            
            
               v každom prípade nahradil posúdenie Komisie vlastným posúdením týkajúcim sa výšky pokuty a znížil pokutu uloženú žalobkyniam podľa článku 261 ZFEÚ a článku 31 nariadenia č. 1/2003 a
            
         
               —
            
            
               uložil Komisii nahradiť trovy konania podľa článku 134 rokovacieho poriadku.
            
         
      Dôvody a hlavné tvrdenia
   
   Na podporu svojej žaloby žalobkyne uvádzajú deväť žalobných dôvodov.
   
               1.
            
            
               Prvý žalobný dôvod založený na tvrdení, že napadnuté rozhodnutie porušuje právo žalobkýň na obhajobu vyplývajúce z článku 48 ods. 2 Charty základných práv, Európskej únie, článku 27 ods. 1 a článku 27 ods. 2 nariadenia č. 1/2003, povinnosť inštitúcií EÚ viesť nestranné vyšetrovanie, vyplývajúcu z článku 41 ods. 1 Charty základných práv Európskej únie a zásadu prezumpcie neviny, zakotvenú v článku 48 ods. 1 Charty základných práv Európskej únie.
            
         
               2.
            
            
               Druhý žalobný dôvod založený na tvrdení, že Komisia porušila článok 27 ods. 1 a článok 27 ods. 2 nariadenia č. 1/2003, ako aj článok 48 ods. 2 Charty, keď spoločnosti Scania neumožnila prístup k novým, potenciálne liberačným dôkazom, ktoré obsahovali vyjadrenia spoločností DAF a Iveco k oznámeniu námietok.
            
         
               3.
            
            
               Tretí žalobný dôvod založený na tvrdení, že napadnuté rozhodnutie nesprávne uplatňuje článok 101 ZFEÚ a článok 53 Dohody o EHP, keď sa v ňom konštatuje, že výmena informácií v „Test & Drive circle“ predstavuje porušenie.
            
         
               4.
            
            
               Štvrtý žalobný dôvod založený na tvrdení, že napadnuté rozhodnutie porušuje článok 296 ZFEÚ, pretože uvádza nekonzistentné odôvodnenie vo vzťahu k údajnej dohode o zosúladenom postupe pri zavedení emisných technológií na trh, ako aj nesprávne uplatňuje článok 101 ZFEÚ a článok 53 Dohody o EHP, keď konštatuje, že žalobkyne uzavreli dohodu alebo zaviedli zosúladený postup o načasovaní zavedenia emisných technológií na trh.
            
         
               5.
            
            
               Piaty žalobný dôvod založený na tvrdení, že napadnuté rozhodnutie nesprávne uplatňuje článok 101 ZFEÚ a článok 53 Dohody o EHP tým, že nepresne charakterizuje výmenu informácií v rámci nemeckého kruhu ako porušenie „z hľadiska predmetu“.
            
         
               6.
            
            
               Šiesty žalobný dôvod založený na tvrdení, že napadnuté rozhodnutie nesprávne uplatňuje článok 101 ZFEÚ a článok 53 Dohody o EHP pretože konštatovaním, že územný rozsah porušovania týkajúci sa nemeckého kruhu zahŕňal celé EHP, došlo k zjavne nesprávnemu posúdeniu skutkového stavu a jeho právnej kvalifikácii.
            
         
               7.
            
            
               Siedmy žalobný dôvod založený na tvrdení, že napadnuté rozhodnutie nesprávne uplatňuje článok 101 ZFEÚ a článok 53 Dohody o EHP, pretože konštatovaním, že identifikované konanie predstavuje jediné a trvajúce porušovanie a určením, že žalobkyne sú v tejto súvislosti zodpovedné, došlo k zjavne nesprávnemu posúdeniu skutkového stavu a jeho právnej kvalifikácii.
            
         
               8.
            
            
               Ôsmy žalobný dôvod založený na tvrdení, že napadnuté rozhodnutie nesprávne uplatňuje článok 101 ZFEÚ a článok 53 Dohody o EHP, ako aj článok 25 nariadenia č. 1/2003 tým, že ukladá pokutu týkajúcu sa konania, ktoré je premlčané, a v každom prípade neberie do úvahy skutočnosť, že konanie nebolo sústavné.
            
         
               9.
            
            
               Deviaty žalobný dôvod založený na tvrdení, že napadnuté rozhodnutie porušuje zásadu proporcionality a zásadu rovnosti zaobchádzania vzhľadom na výšku pokuty a Všeobecný súd by v každom prípade mal znížiť výšku pokuty pri uplatnení článku 261 ZFEÚ a článku 31 nariadenia č. 1/2003.